Ek's verloof, wat nou? – Love is
Dis die dag waarvoor jy al so lank wag. Hy's op een knie, jy het "ja" ge-antwoord, 'n ring is aan jou vinger en… wat nou? Skielik besef jy dat jy gedink het aan verloof-word, jy het gedink aan trou, maar nooit aan al die stappe tussenin nie. Die eerste maand kan veral oorweldigend wees, want waar begin jy? Hier is 'n paar wenke om jou aan die gang te kry:
1.	Laat doen jou naels!
Dit klink dalk oppervlakkig, maar jy gaan vir die eerste paar weke konstante aandag op jou vingers en hand hê. Onversorgde hande en naels doen net afbreek aan jou spog-oomblik. As die verlowing 'n verrassing is en jou naels nie op daardie oomblik gedoen is nie, kan jy steeds so gou as moontlik 'n afspraak maak (en 'n verskoning hê om nóg foto's van jou mooi ring te neem).
2. Haal eers asem
Meeste bruide wil dadelik met die troubeplanning begin. Jy jaag om jou Bruidsgids te gaan koop, begin dadelik om na rokke te kyk en aan die venue te dink waarvan jy nog altyd droom. Wag eers! Vat ten minste die eerste twee weke rustig, moet geen beplanning doen nie. Spandeer tyd saam met jou verloofde, raak gewoond aan die idee van verloof-wees, deel dit met vriende en familie. Maak seker jy koester hierdie tyd en laat dit nie by jou verbygaan deur dadelik op troureëlings te fokus nie.
3. Versorg jou ring
Laat jou ring so gou as moontlik verstel, indien nodig. 'n Ring wat te klein is maak die dra daarvan ongemaklik (en jou groot oomblik moet niks anders as genot bring nie). 'n Te groot ring loop die risiko om weg te raak. Terwyl ons op die onderwerp van risiko's is, laat jou ring ook dadelik verseker. Dit voel soos 'n onnodige uitgawe, maar doen navorsing; daar is baie bekostigbare opsies beskikbaar. Die grootste opwinding van die eerse ruk is die nuwe vreugde van die ring aan jou vinger. Dit voel aaklig om dit te bederf met tegniese aspekte, maar jy gaan dankbaar wees dat jy dit gedoen het.
4. Besluit op 'n datum
Voor enige ander beplanning gebeur, stem ooreen op 'n tyd wanneer julle sal wil trou. Dit hoef nie 'n presiese dag te wees nie, al besluit julle net op die volgende jaar se somerseisoen, of 'n maand wat ideaal sal wees om in te trou. Dit kry julle dan op dieselfde bladsy, en gee julle 'n mikpunt om na toe te werk. Dit is ook goed om 'n antwoord reg te hê op die onvermydelike vraag wat almal gaan vra: "So wanneer is die groot dag?"
5. Belê in 'n beplanner
Bruidsdagboeke is seker die beste ding wat met ons gebeur het sedert Hannon se haarprodukte. Daar is so baie variasies van hierdie konsep beskikbaar, so jy kan iets kry wat by jou beplanningstyl pas. Jy kan 'n fisiese dagboek koop, of jy kan aanlyn opsies oorweeg waar jy 'n profiel kan skep en al jou beplanning en datums daarop stoor. Daar is natuurlik ook toepassings (apps) wat jy kan aflaai op jou slimfoon wat hierdie proses baie vergemaklik. Stel 'n tydlyn op en hou jouself georganiseerd, sodat jy jou stres kan minimaliseer en hierdie tyd ten volle kan geniet.
6. Begroting, begroting, begroting!
'n Begroting is noodsaaklik voordat die troureëlings kan afskop. Voordat jy jou hart verloor op jou droom-onthaal, asemrowende rok of 'n eksotiese wittebrood oorsee, moet jy eers bepaal wat julle kan bekostig. Sodoende breek jy nie jou eie hart met onrealistiese verwagtinge nie. Praat met julle ouers, besluit wie bereid is om waarvoor te betaal, en hoeveel julle self gaan kan bydra. 'n Goeie wenk is ook om 'n aparte rekening oop te maak vir alle trouverwante transaksies. Dit maak dit makliker om 'n oog op julle begroting en uitgawes te hou.
Moet nooit vergeet dat hierdie tyd oor jou en jou verloofde gaan nie. Sit altyd tyd tussen die reëlings in en skuif onnodige spanning opsy om tyd saam met mekaar te spandeer, te herbevestig hoe opgewone julle is om hierdie stap te neem en steeds julle verhouding te geniet!